b'\n_START_ARTICLE_\nIbuprofen\n_START_SECTION_\nUporaba\n_START_PARAGRAPH_\nIbuprofen se prvenstveno uporablja za laj\xc5\xa1anje vro\xc4\x8dine (tudi po cepljenju), blage do zmerne bole\xc4\x8dine (na primer bole\xc4\x8dine po kirur\xc5\xa1kih posegih, bole\xc4\x8de menstruacije, osteoartritis, zobobol, glavobol, bole\xc4\x8dine zaradi ledvi\xc4\x8dnih kamnov). Uporablja se tudi pri kot protivnetno zdravilo pri vnetnih boleznih, kot sta juvenilni idiopati\xc4\x8dni artritis in revmatoidni artritis. Uporablja se tudi pri perikarditisu  ter kot sredstvo za zaprtje Botallovega voda.\n_START_SECTION_\nIbuprofen lizin\n_START_PARAGRAPH_\nNa nekaterih tr\xc5\xbei\xc5\xa1\xc4\x8dih v Evropi in drugje po svetu je na tr\xc5\xbei\xc5\xa1\xc4\x8du ibufrofen v obliki soli z lizinom, z istimi indikacijami, kot jih ima sam ibuprofen. Sol z lizinom pove\xc4\x8da vodotopnost u\xc4\x8dinkovine, kar olaj\xc5\xa1a intravensko uporabo. V tej obliki se u\xc4\x8dinkovina uporablja za  zaprtje Botallovega voda pri nedono\xc5\xa1en\xc4\x8dkih, starih najve\xc4\x8d 32 tednov gestacijske starosti in te\xc5\xbekih od 500 do 1500 g, \xc4\x8de se Botallov vod kljub obi\xc4\x8dajni zdravstveni oskrbi ne zapre.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nNe\xc5\xbeeleni u\xc4\x8dinki, ki jih povzro\xc4\x8da ibuprofen, so med drugim slabost, dispepsija, nastanek razjed v prebavilih in krvavitve iz prebavil, pove\xc4\x8dane vrednosti jetrnih encimov, driska, zaprtje, krvavitev iz nosu, glavobol, omotica, izpu\xc5\xa1\xc4\x8daj, zastajanje vode in elektrolitov in povi\xc5\xa1an krvni tlak. Redkeje se pojavljajo razjede v po\xc5\xbeiralniku, sr\xc4\x8dno popu\xc5\xa1\xc4\x8danje, hiperkaliemija, odpoved ledvic, zmedenost in bronhospazem. Ibuprofen lahko poslab\xc5\xa1a simptome astme, kar lahko povzro\xc4\x8di tudi smrt._NEWLINE_V primerjavi razli\xc4\x8dnih nesteroidnih antirevmatikov so ugotovili, da je pri ibuprofenu, poleg diklofenaka, nevarnost za perforacijo in krvavitev iz prebavil najmanj\xc5\xa1a. Razlaga za majhno \xc5\xa1kodljivost ibuprofena je v majhnem odmerku, ki ga ve\xc4\x8dinoma uporabljajo v klini\xc4\x8dni praksi. Pri ve\xc4\x8djih protivnetnih odmerkih, 1600\xcb\x99mg in ve\xc4\x8d na dan, se ta prednost izni\xc4\x8di.\n_START_SECTION_\nNe\xc5\xbeeleni u\xc4\x8dinki na sr\xc4\x8dno-\xc5\xbeilni sistem\n_START_PARAGRAPH_\nPodobno kot nekateri drugi nesteroidni antirevmatiki lahko ibuprofen pove\xc4\x8da tveganja za pojav povi\xc5\xa1anega krvnega tlaka in sr\xc4\x8dne kapi, predvsem pri dolgotrajni uporabi visokih odmerkov. Pri starej\xc5\xa1ih bolnikih s povi\xc5\xa1anim krvnim tlakom, ki se zdravijo s hidroklorotiazidom, ibuprofen v visokih odmerkih znatno pove\xc4\x8da sistoli\xc4\x8dni krvni tlak.\n_START_SECTION_\nKo\xc5\xbea\n_START_PARAGRAPH_\nKot drugi nesteroidni antirevmatiki lahko tudi ibuprofen povzro\xc4\x8di pojav buloznega pemfigoida ali pemfigoidu podobne ko\xc5\xbene bolezni z mehurji. Kot pri drugih nesteroidnih antirevmatikih so pri uporabi ibuprofena poro\xc4\x8dali tudi o fotosenzitizaciji, vendar velja za \xc5\xa1ibko fotosenzitizirajo\xc4\x8de sredstvo. Prav tako podobno kot pri drugih nesteroidnih antirevmatikih lahko v zelo redkih primerih pride do Stevens-Johnsonovega sindroma.\n_START_SECTION_\nInterakcije\n_START_PARAGRAPH_\nU\xc5\xbeivanje alkohola so\xc4\x8dasno z uporabo ibuprofena lahko pove\xc4\x8da tveganje za krvavitev iz \xc5\xbeelodca._NEWLINE_So\xc4\x8dasno jemanje acetilsalicilne kisline in ibuprofena povzro\xc4\x8di zmanj\xc5\xa1an antiagregacijski u\xc4\x8dinek acetilsalicilne kisline. Pojavlja se tako imenovana aspirinska toleranca, zato kardioprotektivnea terapija z aspirinom ni ve\xc4\x8d u\xc4\x8dinkovita. Razlaga za ta pojav je tekmovanje za dostop do trombocitne ciklooksigenaze 1 (COX-1). Mehanizem antiagregacijskega delovanja acetilsalicilne kisline je namre\xc4\x8d njena nepovratna vezava na COX-1, s \xc4\x8dimer se prepre\xc4\x8di tvorba tromboksana. Ob hkratni uporabi ibuprofena se le-ta tekmuje za vezavo na aktivna mesta na encimu, za razliko od acetilsalicilne kisline pa se na encim ne ve\xc5\xbee nepovratno. Ko se ibuprofen sprosti z vezavnega mesta, se del acetilsalicilne kisline \xc5\xbee izlo\xc4\x8di iz telesa. Pri uporabi pripravkov z acetilsalicilno kislino s takoj\xc5\xa1njim spro\xc5\xa1\xc4\x8danjem se lahko bolnik tej interakciji izogne, \xc4\x8de zau\xc5\xbeije obe zdravili z ustreznim \xc4\x8dasovnim zamikom. Priporo\xc4\x8da se, da se ibuprofin zau\xc5\xbeije pol ure po zau\xc5\xbeitju acetilsalicilne kisline ali vsaj 8 ur pred njim. Priporo\xc4\x8dil o so\xc4\x8dasni uporabi pripravkov acetilsalicilne kisline s podalj\xc5\xa1anim spro\xc5\xa1\xc4\x8danjem ni. Pri le ob\xc4\x8dasni uporabi ibuprofena hkrati z vsakodnevno uporabo acetilsalicilne kisline je tveganje za zmanj\xc5\xa1anje kardioprotektivnega u\xc4\x8dinka acetilsalicilne kisline majhno._NEWLINE_Ob so\xc4\x8dasnem jemanju z ibuprofenom se lahko u\xc4\x8dinek antihipertenzivov in diuretikov zmanj\xc5\xa1a, pri bolnikih z motnjo v delovanju ledvic (dehidrirani ali starej\xc5\xa1i bolniki) se njihovo stanje \xc5\xa1e poslab\xc5\xa1a, mo\xc5\xbena je tudi akutna ledvi\xc4\x8dna odpoved, ki pa je navadno povratna.\n_START_SECTION_\nPreveliko odmerjanje\n_START_PARAGRAPH_\nDo sorazmerno veliko primerov prevelikega odmerjanja z ibuprofenom prihaja \xc5\xbee od njegovega utr\xc5\xbeenja kot zdravila brez recepta. Medicinsko slovstvo navaja \xc5\xa1tevilne izku\xc5\xa1nje s preveliki odmerki ibuprofena, vendar pa so \xc5\xbeivljenjsko ogro\xc5\xbeajo\xc4\x8di primeri redki. Uporaba prevelikega odmerka ibuprofena lahko mine povsem brezsimptomsko, lahko pa povzro\xc4\x8di tudi smrt kljub intenzivni zdravstveni oskrbi. Ve\xc4\x8dina simptomov je posledica prekomernega farmakolo\xc5\xa1kega u\xc4\x8dinka ibuprofena, kamor sodijo bole\xc4\x8dina v trebuhu, slabost, bruhanje, omotica, glavobol, \xc5\xa1umenje v u\xc5\xa1esu (tinitus) in nistagmus (nehoteni ritmi\xc4\x8dni gibi zrkel). Redkeje so poro\xc4\x8dali o huj\xc5\xa1ih simptomih, kot so krvavitev iz prebavil, kr\xc4\x8di, presnovna acidoza, hiperkaliemija, zni\xc5\xbean krvni tlak (hipotenzija), bradikardija (upo\xc4\x8dasnjeno bitje srca), tahikardija (pospe\xc5\xa1eno bitje srca), atrijska fibrilacija, koma, motnje delovanja jeter, akutna ledvi\xc4\x8dna odpoved, modrikavost (cianoza), hipoventilacija in sr\xc4\x8dni zastoj. Kako hudi so simptomi, je odvisno od odmerka in \xc4\x8dasa od izpostavljenosti prevelikemu odmerku, pomembno vlogo pa ima tudi posameznikova dovzetnost. Nasplo\xc5\xa1no velja, da so simptomi pri prevelikem odmerku ibuprofena podobni kot pri preodmerjanju drugih nesteroidnih antirevmatikov._NEWLINE_Povezava med stopnjo simptomov in izmerjeno koncentracijo ibuprofena v krvi je \xc5\xa1ibka. Toksi\xc4\x8dni u\xc4\x8dinki se redko pojavijo pri odmerkih, ni\xc5\xbejih od 100\xc2\xa0mg/kg, hudi simptomi pa se obi\xc4\x8dajno pojavijo pri odmerkih nad 400\xc2\xa0mg/kg (okoli 150 200-miligramskih tablet pri povpre\xc4\x8dnem odraslem mo\xc5\xa1kem). Tudi ni mo\xc4\x8dne povezave med vi\xc5\xa1ino odmerka in verjetnostjo za smrtni izid. Natan\xc4\x8dna dolo\xc4\x8ditev smrtnega odmerka je te\xc5\xbeavna, saj je med drugim odvisen od starosti, telesne vi\xc5\xa1ine in so\xc4\x8dasnih bolezni posameznika._NEWLINE_Zdravljenje prevelikega odmerjanja je predvsem simptomatsko. Pri bolnikih, ki so pred kratkim zau\xc5\xbeili preveliki odmerek, je priporo\xc4\x8dena uporaba sredstva, ki dekontaminira \xc5\xbeelod\xc4\x8dno vsebino, na primer aktivnega oglja, ki na svojo povr\xc5\xa1ino adsorbira preostali ibuprofen v prebavilu, preden se le-ta vsrka v sistemski krvni obtok. Izpiranje \xc5\xbeelodca se danes izvaja redko, lahko pa se uporabi, kadar je zau\xc5\xbeiti odmerek ibuprofena potencialno \xc5\xbeivljenjsko ogro\xc5\xbeajo\xc4\x8d. Izzivanje bruhanja je odsvetovano. Pri ve\xc4\x8dini primerov pride le do blagih simptomov. Priporo\xc4\x8da se spremljanje delovanja ledvic ter uvedba ukrepov za vzdr\xc5\xbeevanje izlo\xc4\x8danja normalne koli\xc4\x8dine se\xc4\x8da. Ibuprofen ima kisle lastnosti in se izlo\xc4\x8da s se\xc4\x8dem, zato lahko teoreti\xc4\x8dno forsirana diureza z naalkaljenjem se\xc4\x8da pomaga pri njegovem pospe\xc5\xa1enem izlo\xc4\x8danju, vendar pa je v krvi v veliki meri vezan na plazemske beljakovine in je izlo\xc4\x8danje s se\xc4\x8dem v nespremenjeni kemijski obliki majhno. Pri pojavu hipotenzije, krvavitev iz prebavil, acidoze in ledvi\xc4\x8dne toksi\xc4\x8dnosti se lahko uporabijo ustrezni simptomatski ukrepi. V resnej\xc5\xa1ih primerih je potrebno ve\xc4\x8ddnevno spremljanje v enotah za intenzivno nego. \xc4\x8ce bolnik okreva, obi\xc4\x8dajno kasneje nima dolgotrajnej\xc5\xa1ih posledic.\n_START_SECTION_\nPovzro\xc4\x8danje splava\n_START_PARAGRAPH_\nKanadska raziskava, ki je zajela ve\xc4\x8d tiso\xc4\x8d nose\xc4\x8dnic, je pokazala, da lahko u\xc5\xbeivanje kateregakoli nesteroidnega protivnetnega zdravila (vklju\xc4\x8dno z ibuprofenom, diklofenakom in naproksenom) pove\xc4\x8da tveganje za splav, in sicer za 2,4-krat. Podobna raziskava v Izraelu ni pokazala na pove\xc4\x8dano tveganje v skupini nose\xc4\x8dnic, ki so bile v \xc4\x8dasu nose\xc4\x8dnosti izpostavljene nesteroidnim antirevmatikom.\n_START_SECTION_\nMehanizem delovanja\n_START_PARAGRAPH_\nIbuprofen kot tudi drugi nesteroidni antirevmatiki zavira encim ciklooksigenazo (COX), ki pretvarja arahidonsko kislino v prostaglandin H\xe2\x82\x82 (PGH\xe2\x82\x82). PGH\xe2\x82\x82 se nato z drugimi encimi najprej pretvarja do drugih prostaglandinov, ki delujejo kot posredniki vnetja, bole\xc4\x8dine in vro\xc4\x8dine, ter do tromboksana A\xe2\x82\x82, ki spodbuja agregacijo krvna krvnih plo\xc5\xa1\xc4\x8dic in s tem nastanek krvnih strdkov._NEWLINE_Podobno kot acetilsalicilna kislina ali indometacin je ibuprofen neselektivni zaviralec ciklooksigenaze, kar pomeni, da zavira obe izoobliki ciklooksigenaze. Njegov protivnetni, protibole\xc4\x8dinski in protivro\xc4\x8dinski u\xc4\x8dinek je posledica zaviranja ciklooksigenaze 2 (COX-2). Zaviranje ciklooksigenaze 1 (COX-1) pa povzro\xc4\x8da dolo\xc4\x8dene ne\xc5\xbeelene u\xc4\x8dinke, kot je pove\xc4\x8dano tveganje za pojav razjed v prebavilih. Ibuprofen se uporablja v obliki racemata, vendar se v organizmu R-enantiomera obse\xc5\xbeno pretvarja v S-enantiomero. Slednja izkazuje ve\xc4\x8djo farmakolo\xc5\xa1ko aktivnost.\n_START_SECTION_\nFizikalne in kemijske lastnosti\n_START_PARAGRAPH_\nIbuprofen je prakti\xc4\x8dno netopen v vodi, se pa dobro topi v ve\xc4\x8dini organskih topil, kot so etanol, metanol, aceton in diklorometan.'